**S-a uscat cireșul**

*Ileana*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

S-a uscat cireșu-n curtea noastră,

vara s-a dus să-și caute de drum

și toamna stă să plece. Mai adastă

cât să-i dea calului un snop de fân.

Pe drum devale, câinii stau la pândă,

poate că trece vreun străin. Flămând

e aerul de larma muribundă

ce se auzea în zori de zi din crâng.

Cosașii în câmp, m-ai au pân la chindie,

n-a mai rămas în luncă mult de tras.

Nici ei nu mai sunt mulți, s-au dus din glie

pe la străini, pentru un scurt popas.

Când s-or întoarce cine-o să-i mai știe,

că tanti Leana , ieri parcă, a murit

și tanti Lina astăzi mi-a spus mie

că nea Costică n-o mai duce mult.

Tristețea se așterne peste masă

cum ai așterne pânzele de in

și blidele sunt goale, nici o ceapă

n-a mai rămas, cosașii sunt flămânzi.

Pe prispa casei un copil și-așterne

câteva cărți dar tremură, plăpând.

Îi spune mamei că nu trece clasa,

cum să învețe carte așa flămând?!

În curte focul pâlpâie, surcele

abia au mai rămas și pe-nserat

cu ce-o să mai gătească mama?! În stele

trimite biata plânsul ei sărac.

S-a uscat cireșu-n curtea casei

și babele din sat au cam plecat

spre cimitirul unde de o vreme

n-a mai fost nimeni. Toate s-au uscat...

Pustiul se întinde. Pălămida

parcă l-ar fi născut din firul ei.

În satul meu de atât de multă vreme

nici strop de apă nu mai ai să bei!

Și drumul s-a închis de atâta vreme

decând picior de om n-a mai călcat.

Hai mamă, vino să m-ajuți la teme

Vreau să învăț să mergem la oraș!

04.10.2018